Kitesurf

O **kite surfing** u **kite surf**, tamien conoixito como **kiteboarding**, y en bels puestos d'Europa como *flysurfing*, ye una modalidat de navegación en a que se fa servir una milorcha como tracción (*kite*, en anglés), que ye subchecta a o esportista (*kiter*) por 4 u 5 (rara vegata dos) linias, dos fixas a la barra, y as dos u tres restants pasan por o centro d'a barra y se subchectan a o cuerpo a traviés d'un arnés, permitindo eslizar-se sobre l'augua por meyo d'una tabla disenyata a tal efecto.

O equipo basico de kitesurf se composa de: 
# Milorcha.
# Barra de dirección.
# Arnés.
# Tabla.

Y opcionalment puet incluyir elementos de seguridat y confort como: 
* Casco.
* Chaleco salvavidas (de flotación u contra impactos).
* Neoprén y escarpins.

## Iniciación

Ta prencipiar con iste esporte os expertos recomiendan fer un curso d'iniciación a on amostre un primer contacto con o material, y ya que se tracta d'un esporte de risgo, ye menester a o menos conoixer unas normas basicas de seguridat y procedimientos de rescate que permitirán resolver situacions de rotura de material, cayita d'a milorcha, etc. Iste esporte en mans inexpertas puet estar perigloso, pero bien practicato ye un esporte muit emocionante que desborda adrenalina.

En un curset d'iniciación, por un regular bi ha una parti teorica de seguridat, finestra de vuelo, etc. y una atra parti practica, que prencipia en l'arena con una milorcha d'iniciación, a on que se prene contacto con a fuerza d'a milorcha en as diferents posicions d'a finestra de vuelo y o suyo comportamiento en función d'a velocidat. Procedimiento ta puyar y baixar y suelta d'a milorcha. Se pasa posteriorment a l'augua y se practica o "bodydrag", desplazamiento en l'augua sin d'a tabla. Ista tecnica permite recuperar a tabla en l'augua, dimpués se practica o "waterstart" u salita con a tabla dende l'augua.

## Seguridat

No se gosa practicar o kitesurf con viento de tierra (o viento que t'aluenya d'a placha). Manimenos existen puestos especificos a on que con viento de tierra se puet navegar, como ye o levant en a placha de Valdevaqueros en Tarifa (Cádiz) u en a la placha de sotavento en Jandía (Fuerteventura).

O equipo basico contiene diferents elementos de seguridat. O tándem milorcha-barra ye o que mas elementos contiene. En caso de que bufe un viento muit cerenyo con o cual a milorcha se pueda descontrolar y nos pueda arrastrar, a unión a l'arnés dita *chickenloop* tien una aniella de seguridat que permite soltar a milorcha d'o cuerpo. Ye nomás alavez cuan actua a cinquena linia, opcional, que evita que a milorcha s'aluenye y s'extravíe. 
Como s'ha dito antis, a traviés d'a barra pasan unas linias, dando un marguin ta que a barra pueda amanar-se mas a o cuerpo u aluenyar-se. Ista acción influye licherament en a milorcha fendo-la mas u menos sensible a o viento (pillando-ne mas u menos), ye por si mesma una mesura de seguridat, ya que se puet regular a milorcha cuan vienen rachas cerenyas de viento. As milorchas de dos linias no tienen iste sistema, hue lo día imprescindible (por ixo son en desuso).
En zagueras a constitución d'a milorcha, que varía entre marcas y modelos, y o suyo disenyo pueden aportar tamién elementos de seguridat.

En iste esporte se ye innovando en seguridat, disenyo y prestacions y data a suya curta vida, cada anyo se meten nuevos elementos de seguridat.

## Prencipios

Encara que a practica d'iste esporte de manera cheneral ye muit recient, se tien conoixencia de que dende muit antigo en China y Indonesia se feban servir milorchas ta arrastrar chicotas embarcacions. Manimenos no ye dica 1977 cuan Gijsbertus Adrianus Panhuise patenta un sistema de navegació sobre una tabla de surf traccionata por una mena de paracayitas, convertindo-se asinas en pai d'iste esporte. En Indonesia ye una cultura y un arte, os disenyos son amplos y variatos, en istas zonas ye a on se troba a indústria de kiteboarding. Tamién ye un gran puesto ta entrenar y desarrollar o material, ixo a mas d'a man d'obra barata y o desarrollo industrial d'ista zona la sitúa como pionera en cuanto a o desarrollo d'o kiteboarding. Marcas de renombre como *North Kiteboarding* la emplegan como seu central.

Por un regular, o primer trango d'o *kitesurfing* ye volar a milorcha en una posición neutral, en a cual a milorcha ye dreitament sobre o tozuelo, de traza que a milorcha no tira mas que o peso d'o cuerpo d'uno mesmo.

A catalana Gisela Pulido ye 6 vegatas campiona d'o mundo de kitesurf en a modalidat freestyle.

## Vinclos externos

*  SpainKiters.com - Foro Oficial de Kitesurfing en Espanya.
*  Forokiters.com - Foro Kitesurfing de tota Espanya.
*  Pro Kite Spain - Pachina adedicata a o kite .,
*  KANELAKITES.COM - Portal de Kitesurf. Isla Canela (Huelva) Espanya.,
*  Kite Fun Tarifa - Web sobre cursos, spots, tipos de viento..
*  KITEBOARDING CHILE - Comunidat de kiteboarders en Chile.
*  KiteSpot.gr - Greek kitesurfing locations, news, gallery and forum.
*  K-B.comMUNITY - Blog de Kitesurf: viaches, articlos, tests, fotos, vidios...